### Beslutning

Godkendt.

### Sagsfremstilling

## Resume og sagens baggrund

På baggrund af Teknik- og Miljøudvalgets tidligere beslutning om en overordnet linjeføring for cykelstiforbindelsen mellem Viskinge og Svebølle har kommunens rådgiver udarbejdet et skitseprojekt, som ønskes godkendt, eventuelt med mulighed for midlertidig løsning i forbindelse med krydsning af jernbanen.

## Indstillinger

Chefen for Vej, Ejendom og Affald indstiller, at:

1. Skitseprojektet for cykelstien mellem Viskinge og Svebølle godkendes, og detailprojektering igangsættes.
2. Der alt efter videre drøftelse med Banedanmark udføres en midlertidig løsning (løsning 2) i forhold til krydsning af jernbanen.

## Behandling

Teknik- og Miljøudvalget.

## Sagsfremstilling

På baggrund af Teknik- og Miljøudvalgets tidligere beslutning den 1. december 2022 om overordnet linjeføring for cykelstiforbindelsen mellem Viskinge og Svebølle har kommunens rådgiver udarbejdet et skitseprojekt.

Skitseprojektet fremlægges hermed for Teknik- og Miljøudvalget med henblik på en godkendelse, således at detailprojektering og planlægning af arealopkøb kan begyndes.

Udformning af cykelstien fremgår af Bilag 1 og 2.

*Krydsning af jernbanen*

Krydsningen af jernbanen er udfordrende på den måde, at Banedanmark for tiden er i gang med at udrulle et nyt landsdækkende signalprogram. Dette har blandt andet indflydelse på de eksisterende jernbaneoverskæringer, hvor der skal ske ændringer i de nuværende installationer. Dette omfatter også jernbaneoverskæringen på [adresse], overkørsel nr. 208, som forventes at skulle ombygges i løbet af 2024.

Når der er tale om ændringer, der ikke har til formål at øge kapaciteten for motorkøretøjer, er det infrastrukturforvalteren (Banedanmark), der skal betale for ændringer til at sikre de svage trafikanter (fodgængere og cyklister).

I forhold til kommunens cykelstiprojekt har Banedanmark meddelt Kalundborg Kommune, at de er indforstået med, at de skal betale for de nødvendige ændringer i forbindelse med cykelstiprojektet, og at der ikke vil blive projekteret nye ændringer, før de planlagte arbejder er udført, og anlægget er taget i brug. Det betyder, at ændringer i forbindelse med kommunens cykelstiprojekt tidligst vil blive projekteret i 2025.

I vedlagte notat om krydsning af jernbanen (se Bilag 3) har kommunens rådgiver beskrevet to mulige løsningsscenarier:

1. Den dobbeltrettede cykelsti projekteres færdig, inklusive udbudsmateriale, men udførelsen udsættes udsættes, indtil Banedanmark har taget det ændrede signalsystem i brug og projekteret de nødvendige ændringer i forbindelse med cykelstien.
2. Den dobbeltrettede cykelsti projekteres og udbydes som planlagt, men stoppes på hver side af jernbaneoverskæringen. Cyklisterne må krydse jernbaneoverskæringen ved at køre på kørebanen mellem de to cykelstier. Cyklisterne fra Svebølle skal desuden krydse Viskingevejen på hver side af jernbaneoverskæringen.

Det er rådgivers vurdering, at det ud fra en trafiksikkerhedsmæssig betragtning vil være bedre at vente med at udføre cykelstien, til den kan gennemføres hele vejen.

En midlertidig løsning som beskrevet i punkt 2 er praktiseret visse steder (se Bilag 3), men vil betyde en øget risiko for uheld med cyklister på strækningen.

Administrationen vil sammen med rådgiveren fortsat drøfte mulige krydsningsløsninger med Banedanmark.

*Eventuel lukning af Rugtvedvej ved [adresse] sydøst for jernbanen*

I forbindelse med etableringen af cykelstien overvejes det at lukke Rugtvedvej for gennemkørsel for biltrafik der, hvor cykelstien krydser [adresse]. Bilkørsel til ejendommene på [adresse] skal i så fald fremover ske via den sydlige ende, hvor Rugtvedvej møder Yannick Kjeldsen.

*Andet*

I forbindelse med detailprojekteringen vil der blive arbejdet med mulighederne for at integrere grønne og landskabelige tiltag i form af træer, lav beplantning, staudebevoksning eller lignende i rabatter.

Ved detailprojekteringen kan der forekomme mindre justeringer af enkeltelementer og beliggenhed af stiforløbet i forhold til skitserne, og hvis der skal laves en midlertidig løsning ved jernbanekrydsningen.

Efter tidligere afholdt informationsmøde om cykelstien i december vurderes det, at der ikke er behov for yderligere informations- eller borgermøder i forbindelse med anlæg af cykelstien.

## Økonomiske konsekvenser

Ingen økonomiske konsekvenser.